kardosdrur/scandi-wiki huggingface dataset:
Karsten Lauritzen

Karsten Lauritzen (født 14. oktober 1983) er en dansk organisationsmand og forhenværende politiker. Han var medlem af Folketinget for Venstre fra 13. november 2007 til 31. januar 2022, valgt i Hjørringkredsen. I perioden fra 28. juni 2015 til 27. juni 2019 var han skatteminister i Regeringerne Lars Løkke Rasmussen II og III. Tidligere var han partiets retsordfører. I januar 2022 blev han udnævnt til branchedirektør i DI Transport og udtrådte derfor af Folketinget.

Baggrund 
Karsten Styrbæk Lauritzen er født og opvokset i Løgstør, flyttede derefter til Hjørring og bor i dag i København. Faderen, Jens Lauritzen, er landmand og tidligere borgmester i Vesthimmerlands Kommune og før da i Løgstør Kommune. Karsten Lauritzen gik i Vilsted-Vindblæs Folkeskole fra 1989 til 1998, fra 1998 til 1999 på Åbybro Ungdomsskole og Skals Efterskole fra 1999 til 2000.
Han fik studentereksamen fra Fjerritslev Gymnasium i 2002 og er bachelor i Politik & Administration fra Aalborg Universitet.

Politisk karriere 
Fra 2003 til 2005 var Lauritzen næstformand i Venstres Ungdom. Han blev i 2005 valgt til formand og sad som formand til 2007.

Lauritzen blev opstillet og valgt den 1. januar 2007 i Nordjyllands Storkreds ved folketingsvalget i 2007 med 5.337 personlige stemmer. Han har udtalt sig kritisk om FN's komiteer og sagt, at halvdelen af medlemmerne er fra dybt udemokratiske lande.

Ved folketingsvalget i 2011 blev Lauritzen genvalgt med 14.346 personlige stemmer.

Han har været integrations- og udviklingsordfører for Venstre og derefter partiets retsordfører. I den forbindelse deltog han i debatten om Eritrea-sagen.

I årene 2015-2019 var han skatteminister i Regeringen Lars Løkke Rasmussen II og III.

Den 11. april 2018 blev han udnævnt til Kommandør af Dannebrogordenen.

Ved valget i 2019 blev Karsten Lauritzen genvalgt med 18.335 stemmer. Efter folketingsvalget blev han gruppeformand for Venstre og det var han, indtil han i januar 2022 meddelte, at han stoppede i politik for at blive direktør for DI Transport.

Kilder

Eksterne henvisninger 

 Officiel hjemmeside 

Personer fra Løgstør
Folketingsmedlemmer i 2000'erne
Folketingsmedlemmer i 2010'erne
Folketingsmedlemmer i 2020'erne
Tidligere folketingsmedlemmer fra Venstre
Formænd for Venstres Ungdom
Skatteministre fra Danmark
Regeringen Lars Løkke Rasmussen II
Regeringen Lars Løkke Rasmussen III
Kommandører af Dannebrog
Karen Marie Løwert

Karen Marie Octavia Daaugaard Løwert (født 27. januar 1914 i København, død 4. februar 2002) var en dansk skuespillerinde.

Oprindelig optrådte hun som danserinde på Pantomimeteatret i Tivoli.

Hun debuterede i 1933 på Apolloteatret.

Sidenhen blev hun ansat på flere københavnske teatre samt medvirkede på turnéer i både Tyskland og Sverige.

Gæstespil på Aarhus Teater, Odense Teater, Aalborg Teater samt i Norge.

I 1952 blev hun knyttet til Allé Scenen og var i en årrække direktør for Aalborg Teater og Det ny Scala.

I 1947 blev hun gift med skuespilleren Arne Weel.

Hun var søster til skuespillerinden Lis Løwert.

Blandt de film hun medvirkede i kan nævnes:

 Det begyndte ombord – 1937
 Livet på Hegnsgaard – 1938
 Genboerne – 1939
 Gå med mig hjem – 1941
 Når bønder elsker – 1942
 Frøken Vildkat – 1942
 Ta' briller på – 1942
 Teatertosset – 1944
 Så mødes vi hos Tove – 1946
 De røde heste – 1950
 Café Paradis – 1950
 Skovridergården – 1957
 Wir Wunderkinder (tysk) – 1958
 Onkel Bill fra New York – 1959
 Frihedens pris – 1960
 Gymnasiepigen – 1960
 Premiere i helvede – 1964
 Der var engang en krig – 1966
 Der kom en soldat – 1969
 Slingrevalsen – 1981
 Min farmors hus – 1984

Eksterne henvisninger 
 
 

Skuespillere fra Danmark
Teaterledere fra Danmark
Personer fra København
Dansk Magisterforening

DM (tidligere Dansk Magisterforening) er en dansk faglig organisation, som organiserer akademikere.

DM forhandler overenskomster og rådgiver sine medlemmer om blandt andet løn, ansættelsesvilkår, karriere og arbejdsmiljø og arbejder på at påvirke beslutningstagere, så arbejdsvilkårene for medlemmerne generelt bliver bedre.

Medlemmerne 
DM organiserer både kandidater, bachelorer og studerende. De fleste af DM’s medlemmer har uddannelsesbaggrund inden for humaniora, naturvidenskab, it, samfundsfag og sundhedsvidenskab. Medlemmerne arbejder både i det offentlige og i det private med blandt andet uddannelse, forskning, administration, it og miljø.

Om DM 
DM blev grundlagt i 1918 som Almindelig Dansk Cand.Mag. Organisation og havde dengang 149 medlemmer . I 1946 skiftede foreningen navn til Dansk Magisterforening og i 2020 skiftede foreningen navn til DM. DM har i dag mere end 55.000 medlemmer.

I 1955 fik organisationen sin egen a-kasse, Magistrenes A-kasse (MA).

DM indgår i hovedorganisationen, Akademikerne.

DM’s formand er Camilla Gregersen. Tidligere formænd er blandt andre Ingrid Stage og Per Clausen.

DM's forskningspris 
Siden 2006 har DM uddelt en forskningspris til to danske forskere inden for naturvidenskab, teknologi, humaniora og samfundsvidenskab. Prisen bliver uddelt efter indstillinger fra andre danske forskere, og der medfølger 50.000 kr.

Modtagere

Formænd

Referencer

Eksterne henvisninger 
 Foreningens hjemmeside
 DM Akademikerbladet

Fagforbund under AC
Etableret i 1918
Magistre fra Danmark
Akademikerne

Akademikerne (tidligere Akademikernes Centralorganisation (AC)) er en hovedorganisation for akademiske fagforbund.

Historie 

Akademikernes Centralorganisation blev dannet 1. januar 1972 ved en fusion mellem Akademikernes Samarbejdsudvalg (stiftet 1950), der dækkede de overenskomstansatte og Danske Statsembedsmænds Samråd (stiftet 1919), der repræsenterede ansatte på tjenestemandsvilkår. I april 2013 skiftede organisationen navn til blot at hedde Akademikerne. Forkortelsen AC anvendes dog stadig.

Antal medlemmer 

Akademikerne er en paraplyorganisation for 28 faglige organisationer, der organiserer akademisk uddannede i Danmark. Akademikerne er partipolitisk uafhængig og repræsenterer 464.800 medlemmer med en lang videregående uddannelse (pr. 1. januar 2021), heraf:

 118.429 offentligt ansatte
 105.255 privat ansatte
 18.122 selvstændige
 11.945 arbejdsløse
 115.258 ikke-erhvervsaktive medlemmer (studerende, pensionister mv.)

Akademikernes formand er Lisbeth Lintz (pr. 1. januar 2022), og næstformænd er Camilla Gregersen, formand for Dansk Magisterforening, og Rikke Løvig Simonsen, formand for PharmaDanmark. Tidligere formænd er blandt andre Sine Sunesen (2004 - 2009) og Lars Qvistgaard (2015 - 2021).

Medlemsforbund 
 Arkitektforbundet
 Bibliotekarforbundet
 Djøf (Danmarks Jurist- og Økonomforbund)
 Dansk Kiropraktor Forening
 Dansk Magisterforening (DM)
 Dansk Mejeriingeniør Forening
 Dansk Musikpædagogisk Forening
 Dansk Organist og Kantor Samfund
 Dansk Psykolog Forening
 De Offentlige Tandlæger
 Den Danske Dyrlægeforening
 Den danske Præsteforening
 Forbundet Arkitekter og Designere
 Forbundet Kommunikation og Sprog
 Foreningen af Akademisk Uddannede DJ-medlemmer
 Foreningen af Kliniske Diætister
 Foreningen af Skibsinspektører i Søfartsstyrelsen
 Foreningen af Speciallæger
 Forsvarsgruppen i AC
 Gymnasieskolernes Lærerforening
 Handelsskolernes Lærerforening, Adjunkt/lektorgruppen
 Ingeniørforeningen i Danmark
 JA
 Lægeforeningen
 Pharmadanmark
 Praktiserende Lægers Organisation
 Tandlægeforeningen
 Yngre Læger

Kilder

Eksterne henvisninger 
 Akademikernes hjemmeside

Etableret i 1972
 
Hovedorganisationer i Danmark
Candomblé

Candomblé er en moderne brasiliansk religion med afrikansk islæt. Det er karakteristisk for denne religion, at dogmer og gudsforestillinger spiller en tilbagetrukken rolle, mens den religiøse praksis domineres af ritualer, der skal formidle en mere eller mindre direkte omgang mellem guderne og de troende. Det mest centrale religiøse element er besættelse, hvor forskellige afrikanske guder manifesterer sig direkte i indviede præstinder, de såkaldte filhas de santo eller "åndedøtre".

Denne religion og den beslægtede, men mere spiritualistiske umbanda beskrives i artiklen "Sydamerikas levende guder" fra Faklen nr. 12, hvor det bl.a. hedder:

"Kulten er centreret omkring såkaldte terreiros, hvor orixáerne dyrkes ved fester og kulthandlinger, der både kan være af privat og offentlig karakter. Guderne manifesterer sig direkte i kulthandlingen igennem besættelsen, hvor guden for en tid overtager bevidstheden hos et medium, en særligt indviet præst eller præstinde. Foruden orixáerne dyrkes også ofte en række andre ånder, først og fremmest cabocloer (indianerånder), erê’er (barneånder) og pretos-velhos (ånder af slaver, der døde i slaveri).

Guderne påkaldes ved hjælp af faste midler: Trommerne, hvis nøje indstuderede rytmer er specielle for hver ceremoni og hver gud; dansen, hvorunder præstinderne modtager ånden; sange på yorubasproget, der både tjener til at påkalde og hilse guden. Efterhånden som guderne ankommer, føres de om i et baglokale, hvor de udstyres med gudens klædedragt og attributter, hvorefter de tager del i dansen, hilser og hyldes."

Den danske antropolog Inger Sjørslev har beskrevet denne religion i bogen Gudernes Rum (Gyldendal, 1995).

Noter 

Religioner
Brasilien
Inger Sjørslev

Inger Sjørslev (f. 1948) er mag.scient. og lektor i antropologi ved Københavns Universitet og har tidligere været museumsinspektør på Nationalmuseet.

Inger Sjørslev har regional etnografisk specialisering i Sydamerika, især Brasilien, og i bogen Gudernes Rum (Gyldendal, 1995) har hun beskrevet den brasilianske religion candomblé. Hendes tematiske specialisering er religion, ritualer, indfødte folk, museologi og politisk kultur.

Eksterne henvisninger 
 Institut for Antropologi ved Københavns Universitet

Antropologer fra Danmark
Skolefolk fra Danmark
Ansatte ved Nationalmuseet
Ansatte ved Københavns Universitet
Danskere i 1900-tallet
Danskere i 2000-tallet
Eurovision Song Contest 2005

Eurovision Song Contest 2005, også kendt som Melodi Grand Prix 2005 blev afholdt i Kyiv, Ukraine, den 19. og 21. maj 2005.

39 lande deltog, og Grækenland vandt med sangen "My number one" og Elena Paparizou. Det var anden gang hun deltog i Grand Prix'et, da hun var forsanger i gruppen Antique der fik en 3. plads i 2001. Danmark deltog med Jakob Sveistrup og sangen "Talking To You", som blev nummer 3 i semifinalen og nummer 10 i finalen. Letlands sang med Walters og Kazha er nogle år senere blevet genindspillet af den danske gruppe Michael Learns To Rock.

Mange havde været ængstelige i løbet af foråret om, hvorvidt showet kunne afholdes. Der havde netop været den såkaldte Orange Revolution, med massive demonstrationer dog uden vold. Det havde ikke nogen indvirkning på showet, bortset fra Ukraine's egen sang, der omhandlede netop denne revolution. Selvom det jo er tradition med stor jubel når værtslandet går på scenen, så ville det ingen ende tage med Greenjollys sang. På trods af dette fik de kun en 19. plads.

Semifinale 
De markerede lande gik videre til finalen:

Finale 

2005
Anne Knudsen

Anne Knudsen (født 7. juni 1948 i Hillerød, død 1. april 2022) var en dansk journalist der fra 1998 til den 1. januar 2017 var chefredaktør på Weekendavisen. Hun var også tidligere forskningsansat på Københavns Universitet og kronikredaktør på Politiken. Hun blev den 2. januar 2017 afløst af Martin Krasnik på posten som leder af Weekendavisen, men var herefter stadig tilknyttet avisen som skribent.

Knudsen blev student fra Frederiksborg Statsskole i 1967. Hun blev magister i antropologi i 1981 og dr.phil. i 1989 på baggrund af et feltarbejde over vendettaen på Korsika.
Hun var blandt andet formand for Fredsfonden 1990-95 og medlem af bestyrelsen for Kvindelige Akademikere 1990-99, modtog flere priser for videnskabeligt arbejde og formidling og var Danmarks kandidat til Europæiske Kvinders Pris i 1995. I 2008 modtog hun Modersmål-Prisen.

Værker 
 Hvor jeg var barn var der isbjørne (2018)
 Her går det godt, send flere penge (1996)
 Kulturelle Verdener (m. Lisanne Wilken, 1993)
 Det europæiske hus: Hjem til Europa 1945-91 (m. Jan Ifversen, 1992), bind 6.
 En ø i historien (disputats, 1989)

Referencer

Eksterne henvisninger 
 Weekendavisen

Antropologer fra Danmark
Danskere i 1900-tallet
Danskere i 2000-tallet
Journalister fra Danmark
Chefredaktører fra Danmark
Debattører fra Danmark
Personer fra Hillerød
Erhvervsfolk fra Danmark
Journalister ved Weekendavisen
Personer i Dansk Kvindebiografisk Leksikon
Journalister ved Politiken
Kogebogsforfattere fra Danmark
Personer i Kraks Blå Bog (afdøde)
Modtagere af Modersmål-Prisen
Sarg

En sarg er den ramme, der fordeler vægt og spænding i eller under et møbel, f.eks. en stol eller et bord. En skuffe kan indfældes i sargen i et bord.

Møbler
Godhavn

Godhavn er navnet på flere steder:

 Godhavn (Tibirke Sogn)
 Godhavn (institution) – en specialinstitution, oprindeligt et drengehjem
 Godhavn Station – en station
 Qeqertarsuaq – en grønlandsk by med det danske navn Godhavn
Sandvík

Sandvík (Postnummer: FO 860) 113 indb. er en færøsk bygd på østkysten af det nordlige Suðuroy og ligger i Hvalba kommune. Navnet fortæller, at den ligger ved en sandstrand. En 1,4 kilometer lang tunnel til Hvalba forbinder bygden med det øvrige Suðuroy.

Historie 
Sandvík er nævnt i Færingesagaen som det sted, hvor vikingehøvdingen Sigmundur Brestisson i 1005 reddede sig i land og efterfølgende blev dræbt af den lokale bonde Tórgrímur Illi.

1349 døde alle indbyggerne af pesten den sorte død, og stedet blev først beboet igen i 1816 af folk fra nabobygden Hvalba. Fra middelalderen kom Sandvík til at hedde Hvalvík. Først i 1911 fik den igen sit gamle navn tilbage, da der også findes en bygd med navnet Hvalvík på Streymoy. 

Kirken blev oprindelig bygget 1840 i Froðba, senere blev den flyttet til Tvøroyri, hvor der efterhånden boede flere mennesker end i Froðba, for endelig at blive genopført i 1908 på dens nuværende plads i Sandvík.

 .

Turisme 
 Bygdens lokalmuseum Húsið uttan Ánna er et typisk færøsk hus fra 1866. En nøgle til museet kan lånes i bygden eller efter aftale med Kunningarstovan i Tvøroyri tel. +298 61 10 80.

 Nyd den idylliske bygd, sandstranden og udsigten til Stóra Dímun og Lítla Dímun.
 Kør så langt nord på som muligt og gå til fods op til fjeldet Borgin (428 m) og se den enestående udsigt til de nordlige øer.
 En vej går fra Sandvík vestpå ud til vestkysten, (kør langsomt og husk at lukke fåreleddene igen, vejen er kun asfalteret det første stykke). Området ude ved kysten er storslået og let at vandre i. Se fuglebjergene og den 57 m høje fritstående klippe Ásmundarstakkur. Vest for enden af vejen kan man følge fårestierne mod sydvest til fods, til man kommer til en lille bro ved Trøllargjógv á Skorini, der fører over slugten til Rituskor, hvor der er en enestående udsigt til de stejle fuglefjelde og til det 357 m høje fjeld Glyvraberg.

Forfattere fra Sandvík 
To kendte færøske forfattere kommer fra Sandvík. Martin Joensen (1902-1966) skrev bl.a. to romaner, hvoraf den ene Fiskimenn (Fiskerne) fra 1946 beskriver livet ombord på et færøsk fiskeskib. Han har også skrevet romanen Tað lýsir á landi (udkom 1952), tre novellesamlinger og en bog med børne- og ungdomsnoveller. Steinbjørn B. Jacobsen (1937-2012) har bl.a. skrevet 20 børnebøger, 9 digtsamlinger, tre bøger med erindringer, to romaner og en novellesamling. Derudover har han også skrevet flere skuespil og radiohørespil.

Billeder fra Sandvík

Eksterne henvisninger 
 Flickr.com Fotos
 Faroeislands.dk Fotos
 Hvalba.fo Hvalba kommune

Byer på Færøerne
Suðuroy
E-mailklient

En e-mailklient er en computerapplikation, der bruges til at hente og læse e-mails fra en e-mailserver.

Mest benyttede e-mailklienter 
 Mozilla Thunderbird
 Microsoft Outlook
 Netscape
 Outlook Express
 
 Entourage
 Eudora
Indavlsdepression

En generel forværring af en organismes egenskaber som følge af indavl kaldes indavlsdepression. I tamdyr observeres typisk en nedsat ydelse, nedsat evne til reproduktion, en nedsat livskraft og et forringet helbred. Indavlsdepression er en af flere grunde til, at man i dyre- og planteavl som oftest udfolder store bestræbelser for at undgå indavl.

Indavlsdepression observeres hyppigt i populationer, som er grundlagt af meget få individer. Dette fører til en reduceret mængde genetisk variation i den nye population. Denne reduktion betegnes grundlæggereffekten (efter engelsk: Founder effect). Grundlæggereffekten observeres hyppigt i forbindelse med kolonisation af isolerede områder.

Modsætningen er krydsningsfrodighed. Krydsningsfrodighed opstår som følge af ophævelse af indavl, når individer fra fjernt beslægtede populationer krydses med hinanden.

Indavlsdepression er et problem i forbindelse med frembringelsen af rene linjer. Her indavles populationen med forsæt, og indavlsdepression kommer derfor til udtryk. Hvis indavlen sker langsomt nok, kan skadelige alleler selekteres bort. Denne proces kaldes purging. I små populationer er der imidlertid en overhængende risiko for, at skadelige alleler fikseres i populationen som følge af genetisk drift.

Effekten af indavl er at forøge mængden af homozygoter på bekostning af heterozyogter.
Der er to hypoteser for, hvordan dette forårsager indavlsdepression:
 Indavl fører til, at recessive, skadelige alleler i øget grad kommer til udtryk.
 Indavl fører til, at forekomsten af gavnlige, heterozygoter reduceres.
De to hypoteser udelukker ikke hinanden. Der kendes talrige eksempler på recessivt skadeligt alleler. Der kendes på den anden side kun få eksempler på, at den heterozygote genotype har højere fitness end begge homozygoter. Eksemplerne omfatter vævstypeantigenerne i mange højere organismer og seglcelleanæmigenet i mennesker.

Kilder 

Genetik
Biologi
Lone Fatum

Lone Fatum (født 1941) er en dansk teolog og lektor i Det Nye Testamentes eksegese ved Det Teologiske Fakultet, Københavns Universitet.

Teologer fra Danmark
Ansatte ved Københavns Universitet
Skolefolk fra Danmark
Myrepindsvin

Myrepindsvin er en familie af kloakdyr.

Der er to slægter af myrepindsvin:
 Det kortnæbbede myrepindsvin (Tachyglossus aculeatus)
 De langnæbbede myrepindsvin (Zaglossus)

Klassifikation 
Familie: Tachyglossidae
 Slægt: Zaglossus
 Zaglossus bruijni (De langnæbbede myrepindsvin)
 Zaglossus bruijni bartoni (Bartons langnæbbede myrepindsvin)
 Zaglossus bruijni bruijni
 Zaglossus bruijni bubuensis
 ( Zaglossus attenboroughi (Cyclops langnæbbede myrepindsvin) )
 ( †Zaglossus hacketti )
 ( †Zaglossus robustus )
 Slægt: Tachyglossus
 Tachyglossus aculeatus (Det kortnæbbede myrepindsvin)
 Tachyglossus aculeatus aculeatus
 Tachyglossus aculeatus lawesi
 Tachyglossus aculeatus setosus
 Tachyglossus aculeatus typicus

Kilder 
 Systema naturae 2000 (classification) – Taxon: Family Tachyglossidae

Kloakdyr
Pindsvin
Leif Christensen (sociolog)

Leif Christensen er en dansk kultursociolog. Han er den første der blev færdiguddannet i faget på Københavns Universitet, senere blev han lærer i faget. I en periode var han universitetets prorektor, og efterfølgende har han været konsulent i internationalt samarbejde.

Eksterne henvisninger 
 Verner Goldschmidt: Gruppe og samfund under medvirken af Leif Christensen, København 1969. Bogen er én af de første der præsenterer kultursociologien på dansk grund.

Tjek fødsels- og dødsår
Sociologer fra Danmark
Videnskabsfolk fra Danmark
Ansatte ved Københavns Universitet
Haraldsted

Haraldsted er en lille landsby på Midtsjælland beliggende i Haraldsted Sogn ca. 4-5 kilometer nord for Ringsted. Landsbyen ligger i Ringsted Kommune og hører til Region Sjælland.

Byen er mest berømt for mordet på Knud Lavard, der fandt sted i Haraldsted Skov uden for byen. Skuespilleren Christopher Hartmann Ørsted blev født i Haraldsted i 1721.

Lokaliteter i Ringsted Kommune
Byer og bydele med genforeningssten
Ølsemagle

Ølsemagle er en landsby på Østsjælland beliggende i Ølsemagle Sogn i Køge Kommune, Region Sjælland. Centralt i bebyggelsen ligger Ølsemagle Kirke. Tæt ved landsbyen ligger også gårdene Bramhøjgård og Dysagergård. I Ølsemagle Strand, øst for landsbyen, ligger Kirstinedalsskolen, tidligere Ølsemagle Skole, og en sportshal, Køge Nord Sport Center, tidligere Rishøjhallen.

Mellem Ølsemagle og Ølsemagle Strand mod øst ligger en række parcelhuskvarterer.

Ud for kysten ved Ølsemagle Strand ligger barriereøerne Ølsemagle Revle og Staunings Ø. Revlerne udgør samlet et vildtreservat, som er udlagt som rekreativt område. Nord for dæmningen, der fører til revlen, ligger Onde Aftens Bro, navnet er et minde om at kong Christian d. 4.´s karet væltede en aften under passage af åløbet.

Nord mod Lille Skensved findes Ølsemagle Mølle, opført 1887.

Køge Nord Station ligger ca. 500 meter øst for Ølsemagle.

Fra Ølsemagles historie 
Fra Højelse var Hellig Margrethe, som var gift med en vis Herlog; men han dræbte hende i 1179 og hængte hende fra en bjælke, for at det kunne se ud, som om hun havde taget sig selv af dage. Som selvmorderske blev hun begravet i uindviet jord på Ølsemagle Strand; men folk mente at se lys over hendes grav, og Absalon, der var hendes slægtning og bisp i Roskilde, fik Herlog til at gå til bekendelse og lod derefter liget føre til Roskilde til begravelse i Gammel Vor Frue Kirke.

I 1401 omtales en væbner Ove Steg af Ølsemagle gift med Kristine. 

I 1732 brændte Ølsemagle præstegård, og i 1734 blev Ølsemagle og Lellinge præstegårds grund i Ølsemagle af præsten i Køge solgt til Christian 6.s dronning Sophie Magdalene, der på det tidspunkt ejede Vallø gods, hvorunder også kirken hørte. Dette gods havde desuden flere fæstegårde i Ølsemagle. 

Ølsemagle blev udskiftet i 1798, og der var da 29 gårde og 8-10 huse samt en skole.

En stormflod ramte området i 1872 og på den sydlige side af Ølsemaglevej overfor Søndervangen er en mindesten med indskriften: "Minde om stormflod den 13. nov. 1872". Vandet gik næsten op til det sted hvor Rishøjhallen ligger i dag hvor den omringede 25 gårde og huse, og landevejen til København var ligeledes oversvømmet. Togene på den nye jernbane til Køge måtte indstilles og kom først i gang igen efter syv dages pause.

Ved Ølsemagle Kirke findes en mindesten med indskriften "5. maj 1945" rejst i 1955 til minde om befrielsen efter Besættelsen.

Digteren Hans Schjermann (1728-1796) blev født i Ølsemagle.

Lokaliteter i Køge Kommune
Verdens landes BNP pr. indbygger

Liste over verdens landes BNP pr. indbygger, angivet i US dollar, og beregnet efter enkelte landes købekraftsparitet (eng:purchasing power parity ; PPP). Kun selvstændige lande er nummereret, men ikke-selvstændige territorier er taget med som sammenligningsgrundlag.

Se også 
 Verdens lande
 Verdens landes befolkningsstørrelser
 Verdens landes BNP

Eksterne kilder/henvisninger 
 CIA World Factbook 

BNP pr. indbygger
Makroøkonomi
Tokelau

Tokelau er en øgruppe under New Zealand i det sydlige Stillehav. Øgruppen består af tre atoller, og der bor cirka 1.400 mennesker på øerne. Da Tokelau formelt set er under den britiske dronning, er der på hendes vegne udpeget en administrator. Den nuværende hedder Jonathan Kings.

Øer i New Zealand
Slavekysten

Slavekysten er en ældre betegnelse for den del af Guineabugtens kyst, der ligger mellem floderne Volta og Niger. Her fandtes i det 17. og 18. århundrede talrige portugisiske, franske og engelske faktorier, hvor slavehandelen blomstrede.

Afrika
Zerg

Zerg er en af de tre racer, man kan vælge i computerspillet Starcraft.

Historie 

Zerg er en rumvæsenlignende race, som startede deres tidlige eksistens, da de sammen med racen protoss blev skabt af den almægtige Xel'Naga.

Zerg er en udelukkende destruktiv race, og når de bekriger deres modstandere, er det normalt for dem, at deres tab bliver talt op til millioner.

StarCraft
Fiktive dyr